Գյումրու ոստիկանության Կումայրու բաժնի աշխատակիցները դեռ ապրում են նախահեղափոխական ժամանակներում։ Մարդ են ծեծում փողոցում ավտո «ճռռացնելու» համար, «բաժնում» կալանավոր են պատժում, իսկ երբ լրագրողների մոտ հարցեր են առաջանում՝ անվերապահորեն հերքում են։ Սեպտեմբերի 28-ին Կումայրու բաժին բերման էին ենթարկել ոստիկանության նախկին աշխատակից Հարություն Պետրոսյանին և, ինչպես նրա հարազատներն էին պնդում, բաժնում ոստիկանները նրան ծեծել էին։ Forrights.am-ին Պետրոսյանի դուստրը՝ Սվետլանան, ծեծող ոստիկանների անուններն էր տվել՝ Կարեն Գևորգյան և Արթուր Հակոբյան, ինչպես նաև ներկայացրել «Գյումրի» բժշկական կենտրոնի տրամադրած փաստաթղթերը, տեսանյութերը, որոնցից հետևում էր՝ Հարություն Պետրոսյանի առողջական վիճակը ոստիկանական բաժանմունքում կտրուկ վատթարացել է, նրա մարմնին քերծվածքներ են առաջացել, բարձրացել է ճնշումը։